145. löggjafarþing 2015–2016.

Þingskjal 869 — 486. mál.

Svar

innanríkisráðherra við fyrirspurn frá Vigdísi Hauksdóttur um einbreiðar brýr.

1.	Hversu margar einbreiðar brýr eru á þjóðvegi 1 og hvernig skiptist fjöldi þeirra eftir kjördæmum?

Á hringveginum eru nú 39 einbreiðar brýr og er heildarlengd þeirra 3.796 m. Meðalaldur þessara brúa er um 50 ár. Fjöldi og heildarlengd skiptist eftir kjördæmum með eftirfarandi hætti:

Kjördæmi	Fjöldi brúa	Heildarlengd
Suðurkjördæmi	26	3.040 m
Norðausturkjördæmi	13	756 m
Samtals	39	3.796 m

Vegna breytinga á rennsli jökulvatna og breytinga á veglínum mun heildarlengd þessara brúa breytast við endurbyggingu. Mestu munar að í stað 880 m langrar brúar yfir Skeiðará verður byggð 68 m löng brú yfir Morsá. Fjöldi brúa mun hugsanlega breytast vegna breytinga á veglínum, en hér er ekki tekið tillit til þess.

2.	Hver er áætlaður kostnaður við að útrýma einbreiðum brúm á þjóðvegi 1, samtals og eftir kjördæmum?

Áætlaður kostnaður við að útrýma einbreiðum brúm á hringvegi er um 13.200 millj. kr. og skiptist eftir kjördæmum með eftirfarandi hætti:

Kjördæmi	Millj. kr.
Suðurkjördæmi	9.400
Norðausturkjördæmi	3.800
Samtals	13.200

Mjög víða er veglínu breytt við endurbyggingu brúa, ekki er tekið tillit til þess kostnaðar í þessum tölum heldur er eingöngu miðað við byggingarkostnað brúa. Kostnaður við nýja vegi að brúnum getur í sumum tilfellum verið umtalsverður.